Mboweni oor stryd teen beleidsonsekerheidTito Mboweni. Foto: Elmond Jioyane/GCIS Die regering is besig om te vorder met die uitskakeling van beleidsonsekerheid, wat ekonomiese groei en buitelandse investering beduiwel, meen Tito Mboweni, minister van finansies. Hy het geantwoord op ŉ skriftelike parlementêre vraag van die DA-LP Michael Shackleton oor watter vordering gemaak word met die uitroei van die beleidsonsekerheid waarna hy in verlede jaar se toespraak tot die aanvullende begroting en vanjaar se begrotingsrede verwys het. Mboweni het by nege beleidsaspekte stilgestaan, te wete visumvoorwaardes, mynbou, die petrolprys, staatstenders, die telekommunikasiespektrum, hernieubare energie, energiebeplanning, grondhervorming en beter bestuur van Eskom. Mboweni het uitgewys dat geboortesertifikate nie meer vereis word vir buitelanders wat na en van Suid-Afrika wil reis nie, wat toerisme en belegging sal aanmoedig. Dit is reeds in die Staatskoerant gepubliseer en is dus van krag. Voorts word ŉ nuwe e-visumstelsel tans in Suid-Afrikaanse ambassades en konsulate ingestel, met Nieu-Seeland as proefkonyn. Wat mynbou betref is ŉ nuwe mynboumanifes daargestel en die Wetsontwerp op die Ontwikkeling van Minerale- en Petroleumhulpbronne is nie meer regeringsbeleid nie. Skeiding gaan gemaak word in die regulering van die eksplorasie van olie en gas, onderskeidelik. Wat staatstenders betref word daar volgens Mboweni gewerk aan ‘n hersiening van die Nasionale Tenderwet (National Procuremant Act) om maatskappye waarin swart mense en vroue groot belang het, te bevoordeel. Hy het egter nie verwys na enige plan van die regering om ŉ openbare tenderstelsel soos wat in die Wes-Kaap bestaan, in te stel nie. ŉ Uitgebreide telekommunikasiespektrum behoort volgens Mboweni teen die 2020/2021 finansiële jaar in werking te wees. Wat hernieubare energie betref word daar tans met 27 onafhanklike elektrisiteitsvoorsieners saamgewerk, en die nuwe geïntegreerde hulpbronplan vir energiebeplanning dien tans voor die parlement. Oor grondhervorming het die minister uitgewys dat ŉ presidensiële adviesraad daargestel is om pres. Cyril Ramaphosa van raad te voorsien, en soverre dit Eskom en ander staatsbeheerde ondernemings aangaan, het Mboweni onderneem dat verskeie planne van krag is om beter bestuur te verseker.